**Mizez pe roşu**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

"Erau zile sărate şi nopţi piperate."

- E prea puţin ce-ţi poţi închipui

Când părul se desprinde din agrafe

Şi-alunecă pe sâni... Ce fantezii,

Pe pielea caldă versuri olografe

Ce încă nu s-au scris îşi cer avid

Dreptul să-ncingă nopţile de smoală,

Mizez pe roşu. Până mă decid -

Mătasea e o culpă mondială.

Aleg dantela, ştiu că o adori,

Ea e un fel de-a-ntârzia magia,

Alunecă încet... nerăbdători,

Micuţii sâni şi-ascund obrăznicia.

- Mă fascinează dacă mușc din fruct,

Cu buzele înot printre petale,

Aș vrea să am un drept de uzufruct

Pe trupul tău și să găsesc o cale

Să-mbrac în roșu nopțile fierbinți

Și corpului aprins să-i dau culoare,

Când sparg aluna sânilor în dinți

Ori lunec tremurând către picioare

Mătasea pielii să o simt foșnind

Sub degetele ce tresar pe șolduri

Să mă opresc pe(r)vers și-ncet să prind

Văpaia ce m-atrage spre fiorduri.

Liliana Trif Ioan Grigoraș